b"\n_START_ARTICLE_\nCompeticions Internacionals de Pilota de 2015\n_START_PARAGRAPH_\nLes competicions internacionals de pilota de 2015 en les quals participa la Selecci\xc3\xb3 Valenciana de Pilota tingueren lloc al Piemont, Canad\xc3\xa0, Picardia, Fr\xc3\xadsia, Argentina i Val\xc3\xa8ncia.\n_START_SECTION_\nII Campionat d'Europa de J\xc3\xb3vens\n_START_PARAGRAPH_\nUn altre municipi piemont\xc3\xa9s, Casal Monfr\xc3\xa0, acoll\xc3\xad les competicions juvenils durant els dies 14, 15 i 16 de juliol: la selecci\xc3\xb3 valenciana s'entren\xc3\xa0 durant la setmana anterior a Benidorm i Massamagrell abans d'eixir dimarts 13 en cotxe de l\xc3\xadnia cap a It\xc3\xa0lia; despr\xc3\xa9s de quinze hores de trajecte, el grup apleg\xc3\xa0 al sendem\xc3\xa0 a les 9 del mat\xc3\xad i, en acabant de desdejunar-se, feren un poc d'entrenament i piscina._NEWLINE_El primer dia de competici\xc3\xb3, dimecres 14, comen\xc3\xa7\xc3\xa0 amb una cerim\xc3\xb2nia inaugural a les 19 hores per a les cinc delegacions participants (B\xc3\xa8lgica, Fran\xc3\xa7a, It\xc3\xa0lia, Pa\xc3\xafsos Baixos i Val\xc3\xa8ncia) i les primeres partides de One Wall a les 21 hores, les quals guanyaren en quasi totes les categories. La segona jornada mamprengu\xc3\xa9 el joc internacional, en el qual el combinat valenci\xc3\xa0 guany\xc3\xa0 el belga 5 per 4 per\xc3\xb2 perd\xc3\xa9 front l'itali\xc3\xa0 5 a 0._NEWLINE_L'\xc3\xbaltim dia de mat\xc3\xad, It\xc3\xa0lia guany\xc3\xa0 el joc internacional amb 11 punts, seguida de Val\xc3\xa8ncia (empatada a huit punts amb B\xc3\xa8lgica, per\xc3\xb2 amb l'avantatge d'haver-los guanyat en competici\xc3\xb3), Holanda (3) i Fran\xc3\xa7a (0). Per la vesprada, les seleccions femenines sub-15 i sub-17 guanyaren en llurs categories, seguides en ambd\xc3\xb3s casos d'Holanda, B\xc3\xa8lgica i It\xc3\xa0lia; el grup sub-19 qued\xc3\xa0 segon despr\xc3\xa9s d'Holanda, seguit per belgues i italianes. aix\xc3\xad, la selecci\xc3\xb3 valenciana fon proclamada campiona absoluta tant en la competici\xc3\xb3 femenina com en la masculina (primera en One Wall sub-15 i sub-17 i segona en sub-19 i joc internacional)._NEWLINE_Dos setmanes despr\xc3\xa9s, el 27 de juliol la selecci\xc3\xb3 i llurs entrenadors, Vicent Molines i Ana Bel\xc3\xa9n Giner, foren rebuts en la Conselleria d'Esports pel Conseller Marz\xc3\xa0, el Director General d'Esports i el President de la Federaci\xc3\xb3, i el 30 de juliol per la Diputada d'Esports i Igualtat de Val\xc3\xa8ncia Isabel Garc\xc3\xada S\xc3\xa1nchez en el Palau de la Batlia.\n_START_SECTION_\nIX Campionat d'Europa de Maubeuche\n_START_PARAGRAPH_\nL'1 de setembre, la Federaci\xc3\xb3 valenciana f\xc3\xa9u p\xc3\xbablica la llista de participants del seleccionador Pigat II\xc2\xa0per a l'europeu de Maubeuche del 17 al 19 de setembre, composta quasi tota per professionals en n\xc3\xb2mina de ValNet \xe2\x80\x94entre els quals Genov\xc3\xa9s II, Puchol II i Santi\xe2\x80\x93 i amb Nacho de Beniparrell, Ra\xc3\xbcl i Sara de Godelleta com a suplents: Ra\xc3\xbcl entr\xc3\xa0 en substituci\xc3\xb3 de Puchol II, que fou baixa per una mol\xc3\xa8stia en el muscle, per\xc3\xb2 Santi, de baixa per lesi\xc3\xb3, fon suplit per \xc3\x81lvaro de Tibi, banca en el joc a llargues. La vespra del viatge, Genov\xc3\xa9s II es lesion\xc3\xa0 durant una partida en Onda i hagu\xc3\xa9 de ser rellevat per Nacho; l'expedici\xc3\xb3 eix\xc3\xad el 16 de setembre a la 1 del migdia des de l'aeroport de Manises._NEWLINE_El mateix dia de vesprada, les seleccions participants (B\xc3\xa8lgica, Fran\xc3\xa7a, It\xc3\xa0lia, Pa\xc3\xafsos Baixos, Portugal, Regne Unit i Val\xc3\xa8ncia) varen ser rebudes a l'ajuntament per l'alcalde i ex pilotaire Arnaud Decagny i el president de la CIJB, Daniel Sanju\xc3\xa1n. En la primera jornada, dijous 17, l'equip titular de Pere Roc II, Pablo, Pepet, F\xc3\xa8lix i V\xc3\xadctor per a joc internacional se situ\xc3\xa0 primer en la classificaci\xc3\xb3 provisional en guanyar 6 a 3 els belgues i 6 a 2 els neerlandesos, mentre estos i els francesos guanyaren una partida cada un; Pablo va ser substitu\xc3\xaft per Fageca per a la tercera partida, guanyada 6 a 3, contra l'equip franc\xc3\xa9s; i amb la quarta vict\xc3\xb2ria, 6 a 0 contra els brit\xc3\xa0nics, la selecci\xc3\xb3 valenciana es proclam\xc3\xa0 campiona en esta modalitat._NEWLINE_Al sendem\xc3\xa0, les germanes Giner de Borbot\xc3\xb3 guanyaren totes les partides de One Wall femen\xc3\xad: 2 sets a 1 contra les neerlandeses i 2 a 0 contra les belgues en la fase de grups; 2 a 0 front a It\xc3\xa0lia en semifinals i 2 a 1 de nou contra Pa\xc3\xafsos Baixos en una final molt disputada. En canvi, els h\xc3\xb2mens foren eliminats d'eixa modalitat en la fase classificat\xc3\xb2ria: Pepet i V\xc3\xadctor perderen contra Pa\xc3\xafsos Baixos i Pablo i Pere Roc contra B\xc3\xa8lgica, la qual guany\xc3\xa0 la final contra l'equip neerland\xc3\xa9s en l'\xc3\xbaltim set._NEWLINE_L'\xc3\xbaltim dia tingu\xc3\xa9 lloc la competici\xc3\xb3 de llargues: \xc3\x81lvaro, Nacho, Pablo, Pere Roc i Ra\xc3\xbcl es classificaren per a la final despr\xc3\xa9s de v\xc3\xa9ncer a Regne Unit (en partida sabatera), Fran\xc3\xa7a (5 per 3) i Pa\xc3\xafsos Baixos (5 a 2), per\xc3\xb2 varen perdre \xe2\x80\x94amb Fageca per Ra\xc3\xbcl\xe2\x80\x93 5 per 1 contra els belgues Benjamin, Dimitri, Guillaume, Christophe, Nicolas, Keirin i Donatien. Acabat el campionat, B\xc3\xa8lgica i Val\xc3\xa8ncia comptaven amb dos medalles d'or i una de plata cada u, seguits per Pa\xc3\xafsos Baixos (dos d'argent i una de bronze) i Fran\xc3\xa7a (dos de bronze), per\xc3\xb2 la selecci\xc3\xb3 belga s'adjudic\xc3\xa0 el campionat per punts. La diputada Isabel Garc\xc3\xada an\xc3\xa0 a rebre la selecci\xc3\xb3 nom\xc3\xa9s aterrar a Val\xc3\xa8ncia.\n_START_SECTION_\nV Copa de Campions de Llargues\n_START_PARAGRAPH_\nL'equip d'Agost (Alacant\xc3\xad) integrat per Ram\xc3\xb3n Castell\xc3\xb3, Sergi Belda, Jos\xc3\xa9 A. Carbonell, Esteban Sevilla, Miguel \xc3\x81ngel, \xc3\x81lvaro L\xc3\xb3pez, Rafael Mira, Llu\xc3\xads Mira i Alejandro Castell\xc3\xb3, guanyadors de la XXIII Lliga a Palma, represent\xc3\xa0 Val\xc3\xa8ncia en la V Champions de Llargues disputada en la prov\xc3\xadncia de Fr\xc3\xadsia (Pa\xc3\xafsos Baixos), en la qual tamb\xc3\xa9 competiren els equips de Baasrode, Kerjsken, Maubeuche, Old Stars, Txost (Oiartzun), Winzum i dos combinats neerlandesos. Despr\xc3\xa9s de dos jornades eliminat\xc3\xb2ries a Berltsum i Easterein, en les quals la selecci\xc3\xb3 valenciana perd\xc3\xa9 6 a 2 contra Pa\xc3\xafsos Baixos i 6 a 3 contra Baasrode, els flamencs de Kerjsken guanyaren la final 8 a 0 contra l'equip holand\xc3\xa9s a Frjentsjer i s'emport\xc3\xa0 el trofeu per tercer any seguit.\n_START_SECTION_\nTorneig Panameric\xc3\xa0 de Mendoza\n_START_PARAGRAPH_\nEl torneig panameric\xc3\xa0 de la CIJB tingu\xc3\xa9 lloc del 8 a l'11 d'octubre a Mendoza en les modalitats de joc internacional, llargues, one wall i la modalitat local i les seleccions d'Argentina, Col\xc3\xb2mbia i M\xc3\xa8xic com a favorites.\n_START_SECTION_\nI Open de Massamagrell\n_START_PARAGRAPH_\nEl mateix cap de setmana se celebr\xc3\xa0 el primer Obert Internacional de One Wall a Massamagrell, amb m\xc3\xa9s de cent participants de diferents pa\xc3\xafsos, entre els quals quaranta-huit valencians: en les finals per parelles del diumenge, Julio d'Alginet i Seve d'Alc\xc3\xa0ntera guanyaren la categoria B masculina, mentres que les Giner de Borbot\xc3\xb3 varen perdre contra Miranda i Monroe; Amparo guany\xc3\xa0 la final individual femenina B i Pasqual de la Pobla la masculina. En les categories A, els estatunidencs Yolanda Monroe i William Polanco varen guanyar les respectives finals individuals contra la neerlandesa Miranda Scheefer i Sacha d'Orba. Acabada la competici\xc3\xb3, el comit\xc3\xa9 del Wallball Pro Tour sign\xc3\xa0 un contracte de patrocini de l'European Wallball Pro Tour per dos anys amb la marca EDTL.\n_START_SECTION_\nCongr\xc3\xa9s de Clubs de Godelleta\n_START_PARAGRAPH_\nDissabte 31 d'octubre tingu\xc3\xa9 lloc una jornada d'\xc3\xa0mbit estatal intitulada Clubs, vertebradors de futur amb representaci\xc3\xb3 de clubs d'Almeria, el Campello, Euskadi, Navarra, Pa\xc3\xads Basc, la Rioja pon\xc3\xa8ncies d'Aureli L\xc3\xb3pez, Dani Arnau, Jos\xc3\xa9 Daniel Sanju\xc3\xa1n, Josep Miquel Moya, Martines, Ram\xc3\xb3n Sede\xc3\xb1o, Sebasti\xc3\xa0 Giner i Vicent Malonda i l'assist\xc3\xa8ncia del president de la Federaci\xc3\xb3 Andalusa de Pilota Francisco Ros, el professor rioj\xc3\xa0 Gonzalo Merino i l'investigador basc Tiburcio Arraztoa, autor de tres llibres sobre la modalitat de laxoa."